Caroline er født med hoftedysplasi, og derfor er kroniske smerter er en del af hendes hverdag. Det skulle der dog have været sat en stopper for med en hofteoperation, som hun havde forberedt sig på længe. Derfor var det en ubehagelig nyhed, da hendes operation på grund af sygeplejestrejken blev aflyst. -	 Jeg har nogle gange så ondt, at jeg næsten ikke kan være i mig selv. Der er jeg nødt til at tage morfin for at dække smerterne, fordi de er så store. Jeg kan hverken gå, stå eller sidde, forklarer Caroline Horsens fra Aalborg til TV2 Nord. Må udsætte sin uddannelse Caroline har set frem til at starte på sin kandidatuddannelse til september, men den aflyste operation betyder, at hun nu kan blive nødt til at udsætte sine uddannelsesplaner. -	Jeg ved ikke, om jeg måske bliver nødt til at tage orlov fra mit studie, fordi jeg skal opereres. For hver dag der går, får jeg det værre. At udsætte operationen ødelægger mit liv, siger Caroline Horsens. Rammeaftalen mellem Danske Regioner og Dansk Sygeplejeråd for nødberedskab under strejke bestemmer hvilke patienter, der skal behandles med det samme, og hvem der kan vente, og her falder Caroline altså i den sidste kategori. Hos Dansk Sygeplejeråd er man klar over, at strejken har konsekvenser. -	Det er en kritisk situation for vores sundhedsvæsen, og jeg tror alle har en interesse i, at få skabt en løsning, udtaler formand Grete Christensen. Også Danske Regioners chefforhandler, Anders Kühnau, er bevidst om situationens alvor. -	Det går ud over mange patienter, så det er en alvorlig situation for vores sundhedsvæsen, siger Anders Kühnau. - Det handler om min livskvalitet I Aalborg kan Caroline Horsens ikke gøre andet end at vente på, at de stridende parter finder en løsning, så hun kan få den operation, der er så vigtig for hende. -	Selvom min operation ikke er livsnødvendig i den forstand at jeg dør, hvis ikke jeg får den, så er den nødvendig for min livskvalitet. Allerede nu er omkring 600 operationer aflyst, og fra den 17. august udtages endnu flere sygeplejersker til strejke. Det betyder at næsten al kirurgi vil være nedlagt i Nordjylland. Se historien om Caroline Horsens og de træge forhandlinger under sygeplejerskestrejken som tv-indslag:

Opsummering:
Sygeplejestrejken har nu varet i mere end syv uger, og Caroline Horsens på 22 år mærker konsekvenserne af strejken, som i øjeblikket omfatter cirka 800 nordjyske sygeplejersker.